Perheyritystä Konepaja Vuohensiltaa pyörittävä tamperelainen Lauri Vuohensilta, 29, ja hänen vaimonsa Anni ovat keksineet mielenkiintoisen harrastuksen vapaa-ajalleen.

Tämä video teki puristimsesta maailman kuulun.

Vuohensillan pariskunta iloitsee, että heidän Youtube-kanavansa Hydraulic Press Channel on varmasti ensimmäinen sellainen Suomessa, joka on tehnyt yhteistyötä Valkoisen talon kanssa.

- Aluksi ajattelin, että onko tämä jokin kusetus - tuntui niin hölmöltä. Olen pitänyt Valkoista taloa valtion virallisena, jäykkänä elimenä. Meidän videopalvelumme sen sijaan ei ole vakavasti otettava, Lauri Vuohensilta muistelee Iltalehden haastattelussa hetkeä, jolloin hän sai ensimmäisen kerran sähköpostia Valkoisesta talosta.

Vuohensilta ryhtyi salapoliisin töihin.

- Selvittelin, onko meille oikeasti tullut Valkoisesta talosta viesti vai onko kyseessä huijaus. He kysyivät, kiinnostaako meitä tehdä videoyhteistyötä. Heillä olisi tulossa muutos, joka tekisi kuluttajan asemasta entistä helpomman.

Toisena iltana Valkoisen talon sosiaalisen median tuottaja vielä soitti Vuohensilloille.

- Sitten he lähettivät kaapeliboksin ja sovittiin, että julkaisen videon tiettyyn aikaa. He halusivat itse ajaa uutisen ensin ulos. Video oli tehokeino Valkoisen talon uutisen rinnalla sosiaalisessa mediassa.

Valkoinen talo ei maksanut videosta mitään, mutta Vuohensilta toteaa, että palvelulle tuli lisää mainosrahaa ja katsojia.

- Ilmeisesti ihmisiä on aidosti siellä ärsyttänyt kaapeliboksitilanne, joten sen ryttääminen tarjosi tyydytystä. Meitä kiellettiin sanomasta videolla, että käsky murskata kaapeliboksi oli tullut Valkoiselta talolta. Mutta uutisen julkaisun jälkeen saamme sillä leuhkia, Lauri kertoo naurahtaen.

Vuohensilta toteaa, että palautetta on Suomessa toistaiseksi tullut yllättävän vähän.

Lauri ja Anni Vuohensilta saivat pyynnön Valkoisesta talosta. VUOHENSILTOJEN KOTIARKISTO

Tavaroita ruttuun pajalla

Mutta miten idea tavaroiden ruttuun painamisesta oikein syntyi?

Pariskunta oli pitkään katsellut vastaavanlaisia videopalveluita.

- Ajattelimme, että meidän ideamme on oltava mukavan yksinkertainen. Pajalla on kätevä käydä iltasella puristelemassa, Lauri kertoo.

- Vaimo seuraa mukana, kun painan esineitä ruttuun ja nauraa, kun jotain hauskaa tapahtuu. Katsojat pitävät hänen nauruaan pirullisena. Lopputekstien jälkeen meillä on extra-sisältönä se, kun Anni muovailee eläimiä, joita sitten puristan prässillä. Ideoimme yhdessä, mitä puristetaan ja miten, Lauri Vuohensilta kertoo Iltalehdelle lauantaina.

Tamperelaispariskunta yrittää keksiä mahdollisimman paljon erilaisia tapoja puristaa tavaraa kasaan. Videopalvelussa Lauri puhuu englanniksi, koska pari halusi videoilleen kansainvälistä huomiota.

- Tarkoitus ei ole kuitenkaan puhua täydellistä englantia. On sekin video, jossa amerikkalainen esiintyy hulluna venäläisenä, joka ammuskelee. Hän käyttää juuri hyväkseen venäläistä aksenttia. Ajattelimme, että myös tiukalla suomalaisaksentilla puhuminen toimisi.

Hydrauliprässin voima on Vuohensillan mukaan tällä hetkellä maksimissaan sata tonnia - niin suurella paineella tavaroita voidaan puristaa ruttuun.

Vuohensilta haaveilee tulevaisuudessa painavansa esineitä ruttuun tuhannen tonnin painolla.

- On se tavallaan terapeuttista, kuten monille katsojillekin ainakin heidän kommenttiensa perusteella. He tuntuvat löytävän siitä rauhaa.

Tamperelaispariskunta ei kuitenkaan vielä aio jättää päivätöitään.

- Täytyy pitää paja pystyssä, jotta on joku paikka puristella. Tämä on vielä niin uusi juttu, mutta ei sitä koskaan tiedä, Vuohensilta toteaa.